Kawasan Perdagangan Bebas ASEAN–China

**Kawasan Perdagangan Bebas ASEAN–China** (**ACFTA**), juga dikenali sebagai **Kawasan Perdagangan Bebas China–ASEAN** (), ialah sebuah kawasan perdagangan bebas antara 10 negara anggota Persatuan Negara-Negara Asia Tenggara (ASEAN) dan Republik Rakyat China. Kerangka perjanjian asal ditandatangani di Phnom Penh, Kemboja pada 4 November 2002, dengan tujuan menubuhkan kawasan perdagangan bebas antara kesemua sebelas negara tersebut pada tahun 2010. Kawasan perdagangan bebas ini berkuatkuasa mulai 1 Januari 2010. Kawasan Perdagangan Bebas ASEAN–China ialah kawasan perdagangan bebas terbesar dari segi jumlah penduduk dan ketiga terbesar dari segi jumlah dagangan.

## Penandatangan
Negara-negara anggota ASEAN dan Republik Rakyat China bersama-sama mempunyai KDNK nominal sejumlah kira-kira AS$6 trilion pada tahun 2008. Kawasan perdagangan ini menikmati jumlah dagangan ketiga terbesar, mengekori Kawasan Ekonomi Eropah dan Kawasan Perdagangan Bebas Amerika Utara.

### ASEAN

Negara-negara anggota ASEAN diduduki lebih 580 juta orang kesemuanya serta jumlah kebesaran ekonominya melebihi India. Indonesia menempatkan lebih 40% penduduk serantau, sayangnya rakyat Indonesialah yang paling lantang menentang perjanjian ini.

### China

China mula-mulanya mengemukakan cadangan kawasan perdagangan bebas pada November 2000. Negara ini telah mengatasi Amerika Syarikat sebagai rakan dagang ASEAN yang ketiga terbesar, mengekori Jepun dan Kesatuan Eropah, setelah berkuatkuasanya kawasan perdagangan ini. Dari tahun 2003 hingga 2008, jumlah nilai perdagangan China dengan ASEAN meningkat dari AS$59.6 bilion kepada AS$192.5 bilion. China juga dijangka menjadi pengeksport terbesar di dunia pada tahun 2010.

## Kerangka perjanjian
Kerangka perjanjian ditandatangani di Phnom Penh pada 4 November 2002 oleh 11 ketua kerajaan.
* Hassanal Bolkiah, Sultan Brunei
* Hun Sen, Perdana Menteri Kemboja
* Megawati Sukarnoputri, Presiden Indonesia
* Bounnhang Vorachith, Perdana Menteri Laos
* Mahathir Mohamad, Perdana Menteri Malaysia
* Than Shwe, Perdana Menteri Myanmar
* Gloria Macapagal-Arroyo, Presiden Filipina
* Goh Chok Tong, Perdana Menteri Singapura
* Thaksin Shinawatra, Perdana Menteri Thailand
* Phan Văn Khải, Perdana Menteri Vietnam
* Zhu Rongji, Ketua Majlis Negara Republik Rakyat China

## Tarif
Perjanjian perdagangan bebas ini mengurangkan tarif yang dikenakan pada lebih 90% barangan import, atau kira-kira 7,000 kategori keluaran, kepada sifar; berkuatkuasa di China dan enam negara anggota terulung ASEAN, iaitu Brunei, Indonesia, Malaysia, Filipina, Singapura dan Thailand. Empat negara lain akan mematuhinya pada tahun 2015. Kadar tarfi purata yang dikenakan pada barangan buatan China yang dijual di negara-negara ASEAN turun dari 12.8% kepada 0.6% pada 1 Januari 2010 ketika menantikan pelaksanaan kawasan perdagangan bebas oleh negara-negara anggota ASEAN yang lain. Sementara itu, kadar tarif purata pada barangan ASEAN yang dijual di China pula turun dari 9.8% kepada 0.1%.

## Kebimbangan
Beberapa pihak mula bimbang dengan perjanjian itu kerana boleh menjejaskan pekilang-pekilang tempatan. FTA Asean-China itu merupakan perjanjian multilateral (pelbagai negara). Barangan Asean terutama Malaysia mestilah sentiasa kompetitif  dan membuat penyesuaian untuk mencapai kejayaan.

## Lihat juga
* Mercosur

## Rujukan

## Pautan luar
* Documents on the ASEAN–China Free Trade Area